《三汊北城月榭玩月醉歌》
元代·郝经

大河奔放千里一片黄，鳌头杰观突起河中央。露华涨冷濯桂观，氛露洗尽豁四旁。

涛山隐映生金轮，水天不辨浑金光。杳然坐我月宫上，星斗错遌云锦裳。

玉虹高挂饮酒海，黄流倒卷都淋浪。两行美人列嫦娥，翠绡深夜冰肌凉。

悄然清唱多怨曲，搅乱羁思为停觞。轻飙忽来四座觉浮动，吹落桂子飒飒生秋香。

急令挝鼓歌慷慨，骊龙掀舞白凤翔。玉床插天抱孤月，醉卧万里银河长。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。